Søndag skal de orange i krig mod franske ESBF Besançon, når tredje kvalifikationsrunde i Women’s EHF Cup skydes i gang. Kampen er den sidste hjemmekamp for Odense Håndbold inden jul.
Første opgør i tredje kvalifikationsrunde i Women’s EHF Cup står for døren. Søndag skal Odense Håndbold i kamp mod ESBF Besançon, som spiller i den bedste franske liga. En sejr over franskmændene vil skabe et godt udgangspunkt for de oranges videre færd i turneringen, inden returopgøret mod ESBF Besançon venter den 16. november.
ESBF Besançon ligger lige nu på en sjetteplads i den franske liga og råder over spillere, som vi før har set i den danske liga. Line Uno, som tidligere har spillet i Viborg HK, er en af spillerne på det franske holdkort, og også den japanske landsholdsspiller Sakura Hauge, der i sidste sæson stod på mål for Nykøbing F. Håndboldklub, tørner ud for franskmændene.
ESBF Besançon storsejrede i begge opgør over portugisiske Colegio de Gaia/Colgaia Toyota i første kvalifikationsrunde. Her blev det til sejre på henholdsvis 42-20 på hjemmebane og 37-12 på udebane for franskmændene. I anden kvalifikationsrunde stødte ESBF Besançon ind i norske Frederikstad Ballklubb, som også blev besejret med cifre på 31-29 på udebane og 29-27 på hjemmebane.
Odense Håndbold trådte først ind i turneringen i anden kvalifikationsrunde, hvor holdet mødte DHC Slavia Praha i to opgør i Otterup Idrætscenter. Begge opgør endte med orange sejr, og Odense Håndbold er klar til at kæmpe igen søndag, så der kan skabes grobund for avancement til gruppespillet i Women’s EHF Cup. Kampen mod ESBF Besançon fløjtes i gang kl. 15.00 og kan følges live på vores Facebook-side.
Det er sidste gang, du kan opleve de orange på hjemmebane i 2019, så slut weekenden af med manér og tag med til kamp. Billetter kan købes lige her.